**Δήλωση του Προέδρου της Βουλής των Ελλήνων κ. Κωνσταντίνου Τασούλα κατά τη συνάντηση με τον Πρόεδρο της Κ.Σ. του Συμβουλίου της Ευρώπης κ. Tiny Kox**

Είναι ιδιαίτερη τιμή και ακόμη πιο ξεχωριστή χαρά να υποδεχόμαστε σήμερα στο Ελληνικό Kοινοβούλιο, έναν διακεκριμένο Ευρωπαίο πολιτικό, τον Πρόεδρο της Κοινοβουλευτικής Συνέλευσης του Συμβουλίου της Ευρώπης, Ολλανδό πολιτικό κ. Tiny Kox.

Έρχεται από την Κρήτη, από τα Χανιά, όπου τις προηγούμενες ημέρες συνεδρίασε η Επιτροπή Πολιτικών Υποθέσεων και Δημοκρατίας της Κοινοβουλευτικής Συνέλευσης του Συμβουλίου της Ευρώπης, η οποία αντιμετώπισε και χειρίστηκε πολύ σημαντικά θέματα της περιόδου που ζούμε, της κρίσιμης περιόδου που ζούμε, ανάμεσα στα οποία και την ανάγκη της ενδυνάμωσης της πολυμέρειας της Ευρώπης. Η επίσκεψη του κ. Κox, οι συνεδριάσεις των βουλευτών μας στο Συμβούλιο της Ευρώπης, η κινητικότητα του Συμβουλίου της Ευρώπης, του επιφανέστερου διεθνούς οργανισμού προστασίας των ανθρωπίνων δικαιωμάτων γίνονται υπό την καταθλιπτική σκιά της απάνθρωπης και παράνομης εισβολής της Ρωσίας στην Ουκρανία.

Είναι το θέμα στο οποίο αναφέρθηκε και χθες ο Έλληνας πρωθυπουργός στην ιστορική ομιλία που έκανε ενώπιον του Κογκρέσου των Ηνωμένων Πολιτειών, ενώπιον δηλαδή της Γερουσίας και της Βουλής των Αντιπροσώπων. Αναφέρθηκε μεταξύ άλλων και στο χρέος όλων των δημοκρατικών χωρών να αντιμετωπίσουν τον αναθεωρητισμό όσον αφορά τις αλλαγές των συνόρων, τον λαϊκισμό και την παραβίαση των ανθρωπίνων δικαιωμάτων.

Ήδη το Συμβούλιο της Ευρώπης από την πρώτη στιγμή, καταδίκασε την ρωσική εισβολή και η Ρωσία από τα μέσα Μαρτίου, με απόφαση του Συμβουλίου της Ευρώπης δεν είναι πια μέλος της.

Κύριε Πρόεδρε, έμαθα ότι στα Χανιά επισκεφθήκατε και το καινούργιο μουσείο της πόλεως που είναι ένα κόσμημα στην πολιτιστική μας παράδοση και στην πολιτιστική μας επίδοση. Στο Αρχαιολογικό Μουσείο των Χανίων, είμαι βέβαιος ότι θα θαυμάσετε ένα έργο από πηλό το οποίο έχει τον τίτλο «Η σφραγίδα του ηγεμόνα». Φτιάχθηκε τον 15ο αιώνα π.Χ., είναι από την προϊστορία της Κρήτης και δείχνει μια πόλη χτισμένη δίπλα στη θάλασσα, τα σπίτια πυκνοδομημένα και πάνω από τα σπίτια μια ανδρική μορφή με δόρυ η οποία προστατεύει την πολιτεία. Η μορφή αυτή μπορεί να είναι θεός, μπορεί να είναι ηγέτης.

Σήμερα, κύριε πρόεδρε, οι ελευθερίες των πολιτών, τα σύνορα των χωρών χρειάζονται προστασία, όπως αυτή που προσέφερε ο ηγεμών στη σφραγίδα του μουσείου των Χανίων.

Το Συμβούλιο της Ευρώπης και η Κοινοβουλευτική Συνέλευση του Συμβουλίου της Ευρώπης, είναι ένας ηγετικός διεθνής μηχανισμός ο οποίος μπορεί να δυναμώσει τα ανθρώπινα δικαιώματα και να συμβάλει στην προστασία τους από αναθεωρητές και απολυταρχικούς ηγέτες. Και είμαι βέβαιος ότι υπό την ηγεσία σας η Κοινοβουλευτική Συνέλευση του Συμβουλίου της Ευρώπης θα πάρει αποφάσεις, θα πάρει μέτρα, θα πείσει όχι μόνο την ευρωπαϊκή αλλά και την παγκόσμια κοινότητα, ότι ήρθε η ώρα όπου παραβιάσεις συνόρων και παραβιάσεις δικαιωμάτων δεν θα είναι πια ανεκτές.

Με αυτές τις σκέψεις, τις βάσιμα αισιόδοξες για τον ρόλο σας και την αποστολή σας, σας καλωσορίζω και πάλι στο ελληνικό Κοινοβούλιο, μαζί με την άξια συνεργάτιδά σας, την κυρία Χατζηβασιλείου, την Ελληνίδα ανώτατη υπάλληλο του Συμβουλίου της Ευρώπης που κι αυτή μας κάνει υπερήφανους.